EL Επίσημη Εφημερίδα της Ευρωπαϊκής Ένωσης C 391/11

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2017/C 391/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«AMÊNDOA COBERTA DE MONCORVO»

Αριθ. ΕΕ: PGI-PT-02235 — 28.10.2016

ΠΟΠ ( ) ΠΓΕ ( X )

1. Ονομασία

«Amêndoa Coberta de Moncorvo»

2. Αιτούσα/-ες χώρα/-ες

Πορτογαλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα και προϊόντα μπισκοτοποιίας

3.2. Περιγραφή του προϊόντος για το οποίο ισχύει η ονομασία του σημείου 1)

Η ονομασία «Amêndoa Coberta de Moncorvo» καλύπτει το γλύκισμα που λαμβάνεται από γλυκά αμύγδαλα [Prunus dulcis, (Mill) D. A. Webb] αποφλοιωμένα, καβουρδισμένα και επικαλυμμένα με στρώση ζάχαρης, και το οποίο παράγεται σύμφωνα με τις αντίστοιχες προδιαγραφές προϊόντος. Τρεις παραλλαγές του προϊόντος «Amêndoa Coberta de Moncorvo» μπορούν να διατίθενται στο εμπόριο: η λευκή ή κλασική· η καστανή ή με σοκολάτα· η «peladinha» (λεία).

Το προϊόν «Amêndoa Coberta de Moncorvo» έχει τη μορφή ενός καρπού αμυγδάλου, με ελαφρώς μεγαλύτερο μέγεθος χάρη στην επικάλυψη ζάχαρης που σχηματίζεται. Η κλασική μορφή έχει χρώμα λευκό εξωτερικά και παρουσιάζει τις χαρακτηριστικές μικρές αιχμές από ζάχαρη που σχηματίζονται κατά τη διαδικασία παρασκευής. Όσον αφορά το μέγεθος, υπάρχουν το πολύ 40 αμύγδαλα ανά 100 γραμμάρια προϊόντος. Η καστανή παραλλαγή διαφέρει από την κλασική μορφή μόνο λόγω της χρήσης σιροπιού σοκολάτας κατά το τελικό στάδιο παρασκευής, που προσδίδει στο προϊόν εξωτερικό χρώμα καστανωπό ή σοκολατί. Η παραλλαγή «peladinha» έχει χρώμα υπόλευκο εξωτερικά, λόγω της επικάλυψης με λεπτή στρώση ζάχαρης και δεν παρουσιάζει τις μικρές αιχμές από ζάχαρη που είναι χαρακτηριστικές των άλλων μορφών του προϊόντος. Λόγω του μικρότερου μεγέθους τους, υπάρχουν τουλάχιστον 40 αμύγδαλα ανά 100 γραμμάρια προϊόντος.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το «Amêndoa Coberta de Moncorvo» λαμβάνεται αποκλειστικά από τα εξής συστατικά:

— γλυκά αμύγδαλα, χωρίς κέλυφος, ολόκληρα, ακέραια και ελάχιστου μεγέθους 12 mm,

— ζάχαρη από ζαχαροκάλαμο, λευκή, εξευγενισμένη,

— νερό,

— ασπράδι αβγού (προαιρετικό συστατικό)

— σοκολάτα ή κακάο σε σκόνη (μόνο για την καστανή παραλλαγή του προϊόντος).

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής είναι τα ακόλουθα:

— το καβούρδισμα των αμυγδάλων,

— η παρασκευή των σιροπιών ζάχαρης και σοκολάτας,

— η επικάλυψη των αμυγδάλων.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στην επισήμανση του «Amêndoa Coberta de Moncorvo» η ονομασία του προϊόντος πρέπει να ακολουθείται από την ένδειξη «Indicação Geográfica Protegida» («Προστατευόμενη Γεωγραφική Ένδειξη») ή, άλλως, από το αρκτικόλεξο «IGP» («ΠΓΕ»).

Στην επισήμανση πρέπει να αναγράφεται η συγκεκριμένη μορφή του «Amêndoa Coberta de Moncorvo» (εκτός από την περίπτωση της λευκής ή κλασικής μορφής, για την οποία η διευκρίνιση αυτή είναι προαιρετική).

Η επισήμανση πρέπει να περιλαμβάνει τον λογότυπο του «Amêndoa Coberta de Moncorvo» που εμφαίνεται κατωτέρω.

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής/μεταποίησης του «Amêndoa Coberta de Moncorvo» περιορίζεται στον δήμο («concelho») του Torre de Moncorvo.

5. Δεσμός με τη γεωγραφική περιοχή

Ο δεσμός μεταξύ της γεωγραφικής περιοχής και του «Amêndoa Coberta de Moncorvo» βασίζεται στη φήμη του.

Η διαδικασία παραγωγής προσδίδει στο «Amêndoa Coberta de Moncorvo» χαρακτηριστική όψη, χάρη στην οποία το προϊόν αναγνωρίζεται και διακρίνεται εύκολα από τα άλλα κουφέτα αμυγδάλου. Η συγκεκριμένη διαδικασία παραγωγής προέρχεται από το Torre de Moncorvo, όπου διατηρήθηκε επί αιώνες με σταθερό και αδιάλειπτο τρόπο, και το προϊόν συνδέεται έντονα με το Πάσχα και με άλλες λαϊκές γιορτές. Η δημοσίευση με τίτλο Ilustração Transmontana, του 1908, μαρτυρεί ότι η δραστηριότητα των «cobrideiras» (ονομασία με την οποία είναι γνωστές οι γυναίκες που παρασκεύαζαν «Amêndoa Coberta de Moncorvo») ανάγεται τουλάχιστον στην ημερομηνία αυτή. Στην Grande Enciclopédia Portuguesa e Brasileira, του 1936, αναφέρεται ότι «τα “amêndoas cobertas de Moncorvo” είναι φημισμένα στην Πορτογαλία».

Ομοίως, στο Livro do Segundo Congresso Transmontano, του 1942, γίνεται λόγος για μια μικρή βιοτεχνία παραγωγής «amêndoas cobertas» στο Torre de Moncorvo, προϊόν «πολύ ενδιαφέρον λόγω της πρωτοτυπίας του» και το οποίο έχει «χαρακτηριστική μορφή γνωστή σχεδόν σε όλους». Στο βιβλίο αυτό ο τρόπος παραγωγής του «Amêndoa Coberta de Moncorvo» περιγράφεται ως εξής: «Τα αμύγδαλα υποβάλλονται στην ακόλουθη επεξεργασία: μετά την αποφλοίωση (εργασία που συνίσταται στην αφαίρεση του φλοιού με ζεστό νερό), τα αμύγδαλα καβουρδίζονται ελαφρά. Μετά το καβούρδισμα, τα αμύγδαλα απλώνονται σε μεγάλους χάλκινους δίσκους, που θερμαίνονται διαρκώς σε σιγανή φωτιά. Αφού τοποθετηθούν στους δίσκους, τα αμύγδαλα πασπαλίζονται με σιρόπι ζάχαρης και ανακινούνται διαρκώς με το χέρι από την “cobrideira” (όπως αποκαλούνται οι γυναίκες που ασχολούνται με την εργασία αυτή), η οποία συνεχίζει υπομονετικά και αδιάκοπα τη διαδικασία αυτή για μερικές ώρες, μέχρι να ολοκληρωθεί η παρασκευή, οπότε τα αμύγδαλα αποκτούν τη χαρακτηριστική μορφή που είναι γνωστή σχεδόν στους πάντες». Αυτός ο τρόπος παραγωγής είναι από κάθε άποψη πανομοιότυπος με τη μέθοδο που εφαρμόζεται σήμερα.

Στο ίδιο έγγραφο αναφέρεται στη συνέχεια: «Παρασκευάζονται διάφοροι τύποι αμυγδάλων· κατ’ εμέ, όμως, ο καλύτερος είναι ο αποκαλούμενος “peladinha”. Η συγκεκριμένη ποικιλία είναι η λιγότερο γλυκιά αλλά και, αναμφίβολα, η πιο εύγευστη». Το έγγραφο αυτό μαρτυρεί λοιπόν την παραδοσιακή παρασκευή, που διατηρήθηκε έως τις μέρες μας, διαφόρων τύπων αμυγδάλου, όπως επιβεβαιώνεται, για παράδειγμα, σε άρθρο του Jornal de Notícias κατά το οποίο «το “amêndoa coberta” είναι ένα από τα γνωστά τοπικά εδέσματα, [που υπάρχει] σε τρεις μορφές: η λευκή, η καστανή και η “peladinha”» («Torre de Moncorvo: o Concelho», 7 Φεβρουαρίου 2008).

Στο ντοκιμαντέρ O Homem e a Cidade με θέμα το Torre de Moncorvo, που μετέδωσε η Radio Televisão Portuguesa (RTP) το 1996, αναφερόταν ότι «το Torre de Moncorvo δεν διαθέτει μεγάλους βιομηχανικούς πόρους και ζει κυρίως από ιδιωτικές πρωτοβουλίες, που συνδέονται σχεδόν πάντοτε με την παράδοση. Παράδειγμα αποτελεί η παρασκευή των “amêndoas cobertas”, μια πεντανόστιμη σπεσιαλιτέ ζαχαρωτού της περιοχής. Η παλαιά τέχνη της παρασκευής του παραδοσιακού αυτού γλυκίσματος απαιτεί υπομονή και αποτελεί καρπό μακραίωνης τεχνογνωσίας».

Στο έργο τους με τίτλο Festas e Comeres do Povo Português, του 1999, η Maria de Lurdes Modesto και ο Afonso Praça αναφέρουν ότι στην Πορτογαλία υπάρχουν «αμύγδαλα βιοτεχνικής παραγωγής τα οποία αξίζουν ιδιαίτερη μνεία: τα “amêndoas cobertas de Moncorvo”. Πρόκειται για σπεσιαλιτέ του χωριού, άλλα όλος ο κόσμος γνωρίζει τα αμύγδαλα στην περιοχή, δεδομένου ότι οι ζαχαροπλάστισσες του Moncorvo τα προωθούν στις γιορτές και τα πανηγύρια όπου στήνουν τον πάγκο τους».

Οι συντάκτες εφιστούν επίσης την προσοχή στο βιβλίο Paisagens do Norte του Cabral Adão, που δημοσιεύθηκε το 1954 και περιέχει την εξής περιγραφή μιας «encobrideira de amêndoas»: «Τη θυμάμαι να κάθεται μπροστά στο μεγάλο μαγκάλι, γεμάτο πυρωμένα κάρβουνα, τα πόδια απομακρυσμένα το ένα από το άλλο κάτω από ένα φόρεμα μέχρι τον αστράγαλο, να ανακατεύει και να ανακινεί τα σχεδόν έτοιμα αμύγδαλα σε έναν χάλκινο δίσκο, με δαχτυλήθρες στα δάχτυλα για να προστατεύονται και να μην καίγονται όταν έρχονται σε επαφή με τη θερμή πλάκα, καθώς βύθιζε τα χέρια της βαθιά για να αναποδογυρίσει τις μπαλίτσες από ζάχαρη, μέσα σε ένα τρομερό και συνεχές βουητό, που την ανάγκαζε να υψώνει έντονα τη φωνή για να μου εξηγήσει με ποιον τρόπο παρασκευάζεται το γλύκισμα.».

Ο Virgílio Tavares, κάτοχος διδακτορικού στην Ιστορία και ερευνητής στο Κέντρο Μελετών για τον Πληθυσμό, την Οικονομία και την Κοινωνία (Centro de Estudos da População, Economia e Sociedade — CEPESE), σε ένα άρθρο που δημοσιεύθηκε στα πρακτικά του σεμιναρίου «Moncorvo. Από την παράδοση στη σύγχρονη εποχή» [«Moncorvo. Da tradição à modernidade»], το οποίο διοργανώθηκε το 2007, συγκαταλέγει την παραγωγή των «amêndoas cobertas de Moncorvo» στις τυπικές βιοτεχνικές δραστηριότητες που προσελκύουν τους τουρίστες και τους επισκέπτες και έχουν αναδειχθεί σε θεμελιώδες χαρακτηριστικό της ταυτότητας του Moncorvo.

Το «Amêndoa Coberta de Moncorvo» αναφέρεται σε διάφορες εκδόσεις μεγάλου κύρους για την τοπική και εθνική γαστρονομία, όπως το Cozinha Transmontana, του Alfredo Saramago (έργο που τεκμηριώνει φωτογραφικά τους τρεις τύπους «Amêndoa Coberta de Moncorvo»), ή το Cozinha Tradicional Portuguesa, της Maria de Lurdes Modesto.

Τα τελευταία χρόνια διοργανώθηκαν διάφορες επιμορφωτικές δράσεις στο Torre de Moncorvo με στόχο να μεταβιβαστεί η τεχνογνωσία αυτή σε νέες «cobrideiras» και να μεταδοθεί στις νέες γενιές το ενδιαφέρον για μια δραστηριότητα που παραδοσιακά συνδέεται με άτομα μεγαλύτερης ηλικίας.

Η ποιότητα, η πρωτοτυπία και οι παραδόσεις που συνδέονται με την κατανάλωσή του προσδίδουν στο «Amêndoa Coberta de Moncorvo» μεγάλη φήμη και αναγνωρισιμότητα, όπως μαρτυρείται σε πολυάριθμες αναφορές στα μέσα ενημέρωσης, όπου το προϊόν αυτό παρουσιάζεται συχνά ως ένα από τα εμβλήματα του Torre de Moncorvo.

Τα ακόλουθα παραδείγματα είναι ενδεικτικά των πολυάριθμων αναφορών του προϊόντος στα μέσα ενημέρωσης: «Os segredos de uma cobrideira de amêndoas» (Jornal do Nordeste, 27 Φεβρουαρίου 2007), «Às voltas com a amêndoa» (Jornal do Nordeste, 16 Οκτωβρίου 2007), «As amêndoas» (Público, 30 Μαρτίου 2013), «Amêndoa coberta de Moncorvo é especialidade da Páscoa transmontana» (SIC, 20 Απριλίου 2014), «Produzir amêndoa coberta em Torre de Moncorvo tem que se lhe diga» (RTP, 5 Απριλίου 2015), «Páscoa para lá do compasso» (Correio da Manhã, 28 Μαρτίου 2016).

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) ΕΕ L 343 της 14.12.2012, σ. 1.